Man oorleef ná voertuig 60m valŉ Man is ernstig beseer nadat sy voertuig Donderdagoggend omtrent 60 meter teen ŉ steilte in KwaZulu-Natal af gery het. Chris Botha, ŉ woordvoerder van Netcare 911, het gesê die ongeluk het op die M1-snelweg naby Mariannhill plaasgevind. “Die man het beheer oor sy voertuig verloor waarna dit die pad verlaat en teen die steilte af gery het,” het Botha gesê. “Die man was in sy voertuig vasgekeer. Paramedici moes met toue by die wrak uitkom om hom te stabiliseer terwyl die brandweer hom uit die wrak gesny het.” Na ŉ langdurige reddingspoging is hy op ŉ draagbaar geplaas en na die pad opgehys. Vandaar is hy met ŉ ambulans na ŉ nabygeleë hospitaal geneem vir verdere behandeling.